अगर टैक्स जमा करे के केहू तरे देशभक्ति से जोड़ के देखल जाई तऽ भारत में तस्वीर बहुत अन्हार नजर आई. राजस्व विभाग हालही में अइसन 35,000 लोगिन के नोटिस जारी कइले बा जे आयकर रिटर्न जमा नइखे कइले. कुछ सप्ताह पहिले भी अतने लोगिन के अइसने नोटिस भेजल गइल बा. बाकिर अचंभित करे वाली बात ई हऽ कि जवना 70,000 लोगिन के नोटिस जारी कइल गइल बा ओह में से खाली 10,000 लोग एह बात के जरुरत समझलस कि एह पत्रन के जवाब में ऊ आपन आय घोषित कऽ के आपन आयकर रिटर्न जमा करस. एह से राजस्व विभाग पऽ जबरदस्त दबाव बन रहल बा जवना से एह वित्तीय वर्ष में प्रत्यक्ष कर के मद में 5.65 लाख करोड़ रुपया इक_ा करे के लक्ष्य निर्धारित कइल गइल बा. भारत में कर चोरी आम बात होत जा रहल बा. कवनो एगो आदमी होखे चाहे बड़हन कंपनी, सबे कवनो ना कवनो तरे कर बचावे के जुगत में लाग रहेलन. ईहे कारण बा कि 120 करोड़ के जनसंख्या होखे के बावजूद भारत में खाली 3 करोड़ करदाता बाड़े. एह कर चोरी के भारत अउर ओकरा अर्थव्यवस्था पऽ केतना असर पड़त होई?
कर आ विकास दर के अनुपात कवनो अर्थव्यवस्था के मजबूती के परखे खातिर बहुत महत्वपूर्ण सूचकांक हऽ. एह मामिला में भारत के हालत पातर बा. विकसित देशन में राष्ट्रीय आय के 70 फीसदी आमदनी आयकर से आवेले बाकिर भारत में ई आंकड़ा महज 18 फीसदी तक ही पहुंचल बा. अतने ना, विकसित देशन में प्रत्यक्ष कर के आंकड़ा 60-65 फीसदी तक पहुंच जाला भारत में ई महज 35 फीसदी बा. ईहे कारण बा कि आयकर के मामिला में भारत के बहुत नीचे के पायदान पऽ गिनती होखेला. ईहां तक कि ब्रिक राष्ट्र (ब्राजील, रूस, भारत अउर चीन) में भी ओकर अंतिम स्थान बा. कर चोरी के कारण भारतीय अर्थव्यवस्था पऽ बहुत बुरा असर पड़त बा. बिजनेस वीक में प्रकाशित एगो लेख के मोताबिक कर चोरी के चलते भारत हर साल 14 ट्रिलियन रुपया (314 बिलियन डॉलर) के नोकसान उठावे के पड़ रहल बा. रउआ जानकारी खातिर बता दीहीं कि 1971 में आयकर दर 97.5 फीसदी रहे जवन आजु 30 फीसदी हो गइल बा. सांच तऽ ई बा कि कंपनियन के कर पऽ जवन छूट मिलत बा ओह के बादो कर जमा करे में भारी कमी आइल बा. मिसाल के तौर पऽ उत्तराखंड अउर हिमाचल प्रदेश अपना ईहां उत्पादन इकाई लगावे पऽ कर में छूट देवेलन. तमाम लोग उत्पादक कर में भारी छूट पावे खातिर एह प्रदेशन में इकाई स्थापित करत बाड़े. एह तरे भारत हर साल 800 बिलियन रुपया के नोकसान उठावत बा.
कर चोरी चाहे ओह के बच जाए के चलते राजस्व में जवन कमी आइल बा, ओकरा के सरकार नजरअंदाज नइखे कऽ सकत. ई बहुत महत्वपूर्ण बा कि सरकार कर जमा करे के जागरूकता पैदा करस. एकरा साथे-साथे सरकार के ईहो चाहीं कि ऊ लोग के विश्वास दिलावे कि उनकर जमा कइल पइसा के सही इस्तेमाल कइल जा रहल बा. ई एहू से जरूरी बा काहेंकि सरकार से लोग के भरोसा उठत जा रहल बा. अगर हमनी अइसन व्यवस्था बना सकीं जवना में सभे के पता चल सके कि ओह धन के कइसे इस्तेमाल कइल जा रहल बा तऽ लोग में भरोसा पैदा होई.
bho_Deva bho_Deva bho_Deva